b'\n_START_ARTICLE_\nPuunveisto\n_START_PARAGRAPH_\nPuunveisto on puun ty\xc3\xb6st\xc3\xa4mist\xc3\xa4 poistamalla ylim\xc3\xa4\xc3\xa4r\xc3\xa4ist\xc3\xa4 puuta, jolloin puuesine saavuttaa muotonsa. Puusta voidaan veist\xc3\xa4\xc3\xa4 esimerkiksi puuveistoksia, huonekaluja tai muita k\xc3\xa4ytt\xc3\xb6esineit\xc3\xa4 kuten kulhoja, rasioita tai lusikoita. Taltta on puunveiston t\xc3\xa4rkein ty\xc3\xb6kalu._NEWLINE_Puunveisto jaetaan kahteen p\xc3\xa4\xc3\xa4luokkaan, reliefien eli korkokuvien veistoon, sek\xc3\xa4 kolmiulotteiseen kuvanveistoon.\n_START_SECTION_\nHistoria\n_START_PARAGRAPH_\nPuunveisto on perinteisesti keskittynyt Afrikkaan, Amerikkaan, Australiaan ja Oseaniaan. Amerikan luoteisrannikolta ja Oseaniasta tunnetaan suurista puunrungoista veistetyt toteemipaalut. Afrikkalaisen veistotaiteen keskus on Nigeriasta p\xc3\xa4iv\xc3\xa4ntasaajalle ulottuva alue. Afrikasta tunnetaan esimerkiksi mielikuvituksellisten ja rohkeasti tyyliteltyjen puunaamioiden veistoperinne._NEWLINE_Aasialaisista puuveistoksista tunnetaan esimerkiksi \xc5\xa1intolaisuuden torii-portit. Buddhalaisuuden monimuotoisesta puuveistosten historiasta arvostetaan erityisesti 900-luvun kiinalaisia ja 1200-luvun japanilaisia t\xc3\xb6it\xc3\xa4._NEWLINE_Muinaisessa Egyptiss\xc3\xa4 tehtiin paljon puuveistoksia, ja siell\xc3\xa4 oli tavallista peitt\xc3\xa4\xc3\xa4 huonolaatuinen puu v\xc3\xa4ripinnalla. Puuveistotaide oli suosittua Kreikan esiklassisella kaudella. Ateenan klassisella kaudella, ja kristillisess\xc3\xa4 maailmassakin keskiajan j\xc3\xa4lkeen, suuret patsaat saattoivat olla sis\xc3\xa4lt\xc3\xa4 puuta ja ulkoa kullattuja. Hellenismin ajalta aina keskiajalle puuta ei l\xc3\xa4nsimaissa juurikaan k\xc3\xa4ytetty. Keskiajalla viikingit nostivat puuveistokset j\xc3\xa4lleen suosioon etenkin germaanisessa kulttuuripiiriss\xc3\xa4. Romaanisella ajalla puu oli muita materiaaleja suositumpaa veistoksissa, ja tuolloin suosituimpia aiheita olivat Neitsyt Maria, Jeesuksen ristiinnaulitseminen ja Kristuksen laskeminen ristilt\xc3\xa4. Gotiikan ajalla puusta veistettiin paljon etenkin alttaritauluja, jotka olivat tavallisesti lehmusta pohjoisessa ja m\xc3\xa4nty\xc3\xa4 etel\xc3\xa4ss\xc3\xa4. Uskonpuhdistuksen my\xc3\xb6t\xc3\xa4 1500-luvulla Pohjois-Euroopan kirkoista poistuivat veistetyt kuvat. Alttaritauluista kehittyi vuosisatojen aikana entist\xc3\xa4 moniosaisempia ja koristeellisempia, ja niiden valmistustaito saavutti huippunsa barokkiajan Espanjassa._NEWLINE_1900-luvun taiteilijoista puuveistoksia valmistivat esimerkiksi Pablo Picasso ja Ernst Barlach._NEWLINE_Er\xc3\xa4s yleismaailmallinen puunveiston muoto ovat koristeelliset puusoittimet. Kaikkialla maailmassa puuveistoksia on usein v\xc3\xa4rj\xc3\xa4tty.\n_START_SECTION_\nTy\xc3\xb6vaiheet\n_START_PARAGRAPH_\nKuvanveistossa puun veist\xc3\xa4minen voidaan jakaa kolmeen ty\xc3\xb6vaiheeseen. Karkean veist\xc3\xa4misen vaiheessa puusta poistetaan suurin puum\xc3\xa4\xc3\xa4r\xc3\xa4. T\xc3\xa4m\xc3\xa4 sanelee materiaalin jakautumisen, mittasuhteet ja p\xc3\xa4\xc3\xa4asiallisten osien tasapainon. Muotoiluvaiheessa profiloidaan veistoksen \xc3\xa4\xc3\xa4riviivat ja kaikki yksityiskohdat, kunnes saavutetaan oikea muoto. Viimeistelyss\xc3\xa4 keskityt\xc3\xa4\xc3\xa4n veistoksen pintarakenteeseen._NEWLINE_Reliefin veistossa aloitetaan kuvan siirt\xc3\xa4misell\xc3\xa4 puuhun esimerkiksi hiilipaperin avulla tai ter\xc3\xa4v\xc3\xa4k\xc3\xa4rkisell\xc3\xa4 ty\xc3\xb6kalulla piirustuksen l\xc3\xa4pi painamalla ja pisteet lyijykyn\xc3\xa4ll\xc3\xa4 yhdist\xc3\xa4m\xc3\xa4ll\xc3\xa4. Sitten hukkapuuta poistetaan sahalla mahdollisimman paljon ja samalla teos pohjataan ja tausta lasketaan. Sen j\xc3\xa4lkeen ulkomuotoja veistet\xc3\xa4\xc3\xa4n esiin melko suoralla koururaudalla, muodot veistet\xc3\xa4\xc3\xa4n esille ja kallistetaan, muodot viimeistell\xc3\xa4\xc3\xa4n, yksityiskohdat veistet\xc3\xa4\xc3\xa4n, ja lopuksi reunat siistit\xc3\xa4\xc3\xa4n poistamalla puuta muotojen reunojen alta.\n_START_SECTION_\nTy\xc3\xb6kalut\n_START_PARAGRAPH_\nPuuta veistet\xc3\xa4\xc3\xa4n usein taltalla. Talttaan tartutaan yhdell\xc3\xa4 k\xc3\xa4dell\xc3\xa4 ja sit\xc3\xa4 ly\xc3\xb6d\xc3\xa4\xc3\xa4n k\xc3\xa4mmenell\xc3\xa4 tai puunuijalla, jolloin taltta irrottaa puusta lastuja. Mit\xc3\xa4 pystymmin taltalla ly\xc3\xb6d\xc3\xa4\xc3\xa4n puuhun, sit\xc3\xa4 syvempi viilto on, ja sit\xc3\xa4 suurempi lastu puusta irtoaa. Karkeassa veist\xc3\xa4misess\xc3\xa4 k\xc3\xa4ytet\xc3\xa4\xc3\xa4n hieman viistoreunaisia, putkimaisia tai puolipy\xc3\xb6reit\xc3\xa4 talttoja, ja taltta asetetaan suureen kulmaan ty\xc3\xb6stett\xc3\xa4v\xc3\xa4\xc3\xa4n pintaan n\xc3\xa4hden. Puuta muotoiltaessa k\xc3\xa4ytet\xc3\xa4\xc3\xa4n talttaa, jonka s\xc3\xa4rm\xc3\xa4 on pienempi, litte\xc3\xa4mpi ja ter\xc3\xa4v\xc3\xa4mpi, ja talttaa kallistetaan v\xc3\xa4hemm\xc3\xa4n kuin karkeassa veist\xc3\xa4misess\xc3\xa4._NEWLINE_Taltan ja nuijan lis\xc3\xa4ksi veist\xc3\xa4misess\xc3\xa4 voidaan k\xc3\xa4ytt\xc3\xa4\xc3\xa4 raspeja, rifflereit\xc3\xa4 ja viiloja, joilla hiomalla puuainesta voidaan poistaa nopeasti._NEWLINE_Veiston j\xc3\xa4lki riippuu taltan k\xc3\xa4ytt\xc3\xb6tavan lis\xc3\xa4ksi my\xc3\xb6s puun kovuudesta ja kuiduista sek\xc3\xa4 siit\xc3\xa4, mihin suuntaan puuta veistet\xc3\xa4\xc3\xa4n. Syynsuuntaisesti veist\xc3\xa4m\xc3\xa4ll\xc3\xa4 pinnasta tulee sile\xc3\xa4. Poikkisyin ty\xc3\xb6stett\xc3\xa4ess\xc3\xa4 puu saattaa pirstaloitua. Jotkin puut, kuten jalava, ovat ristisyisi\xc3\xa4, jolloin puun syyt vaihtavat suuntaa, mik\xc3\xa4 voi vaikeuttaa veist\xc3\xa4mist\xc3\xa4. Joitain puulajeja voidaan kuitenkin ongelmitta veist\xc3\xa4\xc3\xa4 eri suuntiin.'